EL Επίσημη Εφημερίδα της Ευρωπαϊκής Ένωσης C 94/3

Γνωμοδότηση του Ευρωπαίου Επόπτη Προστασίας των Δεδομένων Σχετικά με την πρόταση κανονισμού του Ευρωπαϊκού Κοινοβουλίου και του Συμβουλίου για την τροποποίηση του κανονισμού του Συμβουλίου (ΕΚ) αριθ. 515/97 περί της αμοιβαίας συνδρομής μεταξύ των διοικητικών αρχών των κρατών μελών και της συνεργασίας των αρχών αυτών με την Επιτροπή με σκοπό τη διασφάλιση της ορθής εφαρμογής των τελωνειακών και γεωργικών ρυθμίσεων [COM(2006) 866 τελικό]

(2007/C 94/02)

Ο ΕΥΡΩΠΑΙΟΣ ΕΠΟΠΤΗΣ ΠΡΟΣΤΑΣΙΑΣ ΤΩΝ ΔΕΔΟΜΕΝΩΝ,

Εκτιμώντας τη Συνθήκη για την ίδρυση της Ευρωπαϊκής Κοινότητας και ιδίως το άρθρο 286,

Το Χάρτη των Θεμελιωδών Δικαιωμάτων της Ευρωπαϊκής Ένωσης, και ιδίως το άρθρο 8,

Την οδηγία 95/46/ΕΚ του Ευρωπαϊκού Κοινοβουλίου και του Συμβουλίου της 24ης Οκτωβρίου 1995 για την προστασία των φυσικών προσώπων έναντι της επεξεργασίας δεδομένων προσωπικού χαρακτήρα και για την ελεύθερη κυκλοφορία των δεδομένων αυτών (1), και ιδίως το άρθρο 41,

Τον κανονισμό (ΕΚ) αριθ. 45/2001 του Ευρωπαϊκού Κοινοβουλίου και του Συμβουλίου της 18ης Δεκεμβρίου 2000 σχετικά με την προστασία των φυσικών προσώπων έναντι της επεξεργασίας δεδομένων προσωπικού χαρακτήρα από τα όργανα και τους οργανισμούς της Κοινότητας και σχετικά με την ελεύθερη κυκλοφορία των δεδομένων αυτών (2) και ιδίως το άρθρο 41,

ΕΞΕΔΩΣΕ ΤΗΝ ΑΚΟΛΟΥΘΗ ΓΝΩΜΗ:

ΕΙΣΑΓΩΓΗ

1. Ο σκοπός της πρότασης κανονισμού του Ευρωπαϊκού Κοινοβουλίου και του Συμβουλίου για την τροποποίηση του κανονισμού (ΕΚ) αριθ. 515/97 του Συμβουλίου της 13ης Μαρτίου περί της αμοιβαίας συνδρομής μεταξύ των διοικητικών αρχών των κρατών μελών και της συνεργασίας των αρχών αυτών με την Επιτροπή με σκοπό τη διασφάλιση της ορθής εφαρμογής των τελωνειακών και γεωργικών ρυθμίσεων (3) (εφεξής «η πρόταση») είναι διπλός. Η πρόταση αποσκοπεί αφενός στην ευθυγράμμιση του υπάρχοντος κανονισμού (ΕΚ) αριθ. 515/97 με τις νέες κοινοτικές εξουσίες στο χώρο της κοινοτικής τελωνειακής συνεργασίας. Αφετέρου δε, η πρόταση αποσκοπεί στην ενίσχυση της συνεργασίας και των ανταλλαγών πληροφοριών μεταξύ των κρατών μελών και μεταξύ των κρατών και της Επιτροπής.

2. Για την επίτευξη του διπλού αυτού σκοπού, η πρόταση μεταξύ άλλων αυξάνει τις λειτουργίες του ισχύοντος Τελωνειακού Συστήματος Πληροφοριών (ΤΣΠ) και προβλέπει τη σύσταση νέου ευρωπαϊκού ευρετηρίου δεδομένων τα οποία θα αφορούν τις κινήσεις των εμπορευματοκιβωτίων, ή/και των μέσων μεταφοράς, των εμπορευμάτων και των προσώπων που έχουν σχέση με τις μεταφορές αυτές («Ευρωπαϊκό Ευρετήριο Δεδομένων»).

3. Επιπλέον, η πρόταση εντάσσει στο κοινοτικό δίκαιο το Αρχείο Φακέλων Τελωνειακών Ερευνών ( FIDE), το οποίο είχε αρχικά συσταθεί από τα κράτη μέλη δυνάμει του Τίτλου VI της Συνθήκης για την Ευρωπαϊκή Ένωση). (4) Στο εξής, το FIDE θα εμπίπτει τόσο στο πλαίσιο των δράσεων της Ευρωπαϊκής Κοινότητας και στον τρίτο πυλώνα, και η λειτουργία του θα διέπεται από τις νομικές πράξεις που ισχύουν σε κάθε περίπτωση. Το αυτό ισχύει για το ΤΣΠ (5). Στην πράξη, αυτό επιτυγχάνεται με τη σύσταση δύο βάσεων δεδομένων οι οποίες καθίστανται διαθέσιμες σε διαφορετικούς φορείς προκειμένου να μπορούν να χρησιμοποιούνται για διαφορετικούς σκοπούς (πρώτο και τρίτο πυλώνα).

Ι. Διαβούλευση με τον Ευρωπαίο Επόπτη Προστασίας των Δεδομένων

4. Η πρόταση εστάλη από την Επιτροπή στον Ευρωπαίο Επόπτη Προστασίας Δεδομένων («ΕΕΠΔ») για γνωμοδότηση όπως προβλέπεται στο άρθρο 28 παράγραφος 2 του κανονισμού 45/2001 του Ευρωπαϊκού Κοινοβουλίου και του Συμβουλίου της 18ης Δεκεμβρίου 2000 σχετικά με την προστασία των φυσικών προσώπων έναντι της επεξεργασίας δεδομένων προσωπικού χαρακτήρα από τα όργανα και τους οργανισμούς της Κοινότητας και σχετικά με την ελεύθερη κυκλοφορία των δεδομένων αυτών (εφεξής «κανονισμός (ΕΚ) αριθ. 45/2001»). Ο ΕΕΠΔ έλαβε αυτό το αίτημα στις 4 Ιανουαρίου 2007.

5. Λαμβάνοντας υπόψη τον υποχρεωτικό χαρακτήρα του άρθρου 28 παράγραφος 2 του κανονισμού (ΕΚ) αριθ. 45/2001, η διαβούλευση αυτή θα πρέπει να αναφέρεται στο προοίμιο της πρότασης, πριν από τις αιτιολογικές σκέψεις. Για το σκοπό αυτό, ο ΕΕΠΔ προτείνει να χρησιμοποιηθεί η διατύπωση που ακολουθείται σε άλλες νομοθετικές προτάσεις όσον αφορά τις γνώμες του ΕΕΠΔ (6), συγκεκριμένq: «Μετά από διαβούλευση με τον Ευρωπαίο Επόπτη Προστασίας Δεδομένων».

ΙΙ. Σημασία της πρότασης από απόψεως προστασίας των δεδομένων

6. Η δημιουργία και αναβάθμιση των διαφόρων πράξεων που αποσκοπούν στην ενίσχυση της κοινοτικής συνεργασίας, δηλαδή του ΤΣΠ, του FIDE και του Ευρωπαϊκού Ευρετηρίου Δεδομένων, συνεπάγονται αύξηση της μερίδας προσωπικών πληροφοριών που θα συλλέγονται αρχικά και θα ανταλλάσσονται περαιτέρω με τις διοικητικές αρχές των κρατών μελών και, σε ορισμένες περιπτώσεις, και με τρίτες χώρες. Οι πληροφορίες αυτές μπορεί να περιλαμβάνουν πληροφορίες που αφορούν την εικαζόμενη ή επιβεβαιωμένη συμμετοχή προσώπων σε αξιόποινες πράξεις στον τελωνειακό ή γεωργικό τομέα. Από την προοπτική αυτή, η πρόταση έχει σημαντικό αντίκτυπο στην προστασία των δεδομένων προσωπικού χαρακτήρα. Επιπλέον, η σημασία της ενισχύεται αν ληφθούν υπόψη το είδος των δεδομένων που συλλέγονται και ανταλλάσσονται, κυρίως υπόνοιες για τη συμμετοχή προσώπων σε αξιόποινες πράξεις, και η εν γένει σκοπιμότητα και τελική έκβαση της επεξεργασίας.

7. Λαμβάνοντας υπόψη το αντίκτυπο της πρότασης στην προστασία των δεδομένων προσωπικού χαρακτήρα, ο ΕΕΠΔ θεωρεί σκόπιμη την έκδοση της παρούσας γνώμης στην οποία αναλύονται οι επιπτώσεις της πρότασης στην προστασία των δικαιωμάτων και ελευθεριών των ατόμων έναντι της επεξεργασίας των προσωπικών δεδομένων.

ΙΙΙ. Κυριότερα στοιχεία της πρότασης και αρχικές παρατηρήσεις

8. Τα κυριότερα στοιχεία της πρότασης τα οποία είναι σημαντικά από απόψεως προστασίας των δεδομένων είναι τα ακόλουθα: (ι) Η δημιουργία Ευρωπαϊκού Ευρετηρίου Δεδομένων (άρθρα 18α και 18β), (ιι) οι διατάξεις ενημέρωσης των κανόνων για το ΤΣΠ (άρθρα 23 έως 37), και (ιιι) οι κανόνες με τους οποίους θεσπίζεται το FIDE ως κοινοτική βάση δεδομένων (άρθρα 41α έως 41δ). Επίσης σημασία έχουν διάφορες διατάξεις, μεταξύ άλλων εκείνες που αφορούν την εποπτεία της προστασίας δεδομένων, οι οποίες έχουν τροποποιηθεί προκειμένου να ληφθεί υπόψη η έκδοση του κανονισμού (ΕΚ) αριθ. 45/2001. (άρθρα 37, 42 και 43).

9. Ο ΕΕΠΔ υπενθυμίζει ότι στην προηγούμενη γνώμη του για την πρόταση κανονισμού σχετικά με την αμοιβαία διοικητική συνδρομή για την προστασία των οικονομικών συμφερόντων της Κοινότητας κατά της απάτης και οιασδήποτε άλλης παράνομης δραστηριότητας (7) είχε επισημάνει την ανάγκη προσαρμογής ορισμένων από τις διατάξεις του κανονισμού (ΕΚ) αριθ. 515/97 προκειμένου να ευθυγραμμιστούν με την νέα νομοθεσία περί προστασίας των δεδομένων που ισχύει για τα κοινοτικά όργανα, κυρίως τον κανονισμό (ΕΚ) αριθ. 45/2001. Ο ΕΕΠΔ εκφράζει επομένως την ικανοποίησή του για τις τροποποιήσεις της πρότασης προς αυτή την κατεύθυνση.

10. Επιπλέον, ο ΕΕΠΔ είναι ικανοποιημένος για το γεγονός ότι οι διατάξεις που προβλέπουν τη θέσπιση του Ευρωπαϊκού Ευρετηρίου Δεδομένων καθώς και εκείνες που ενημερώνουν τους κανόνες για το ΤΣΠ περιέχουν διασφαλίσεις που έχουν σκοπό να κατοχυρώσουν την προστασία των προσωπικών πληροφοριών και του ιδιωτικού βίου των ατόμων. Ο ΕΕΠΔ εκφράζει επίσης την ικανοποίησή του για την απόφαση υπαγωγής του FIDE στο πεδίο του κοινοτικού δικαίου, και άρα στις διατάξεις του κανονισμού (ΕΚ) αρ. 45/2001.

11. Ο ΕΕΠΔ κατανοεί τη σημασία των στόχων που επιδιώκει η πρόταση, συγκεκριμένα της ενίσχυσης της συνεργασίας τόσο μεταξύ των ίδιων των κρατών μελών όσο και μεταξύ των κρατών μελών και της Επιτροπής. Αναγνωρίζει περαιτέρω την ανάγκη θέσπισης ή ενημέρωσης υπαρχόντων μέσων όπως το ΤΣΠ και το FIDE προκειμένου να επιτευχθούν οι στόχοι αυτοί. Επιπλέον, ο ΕΕΠΔ χαιρετίζει το γεγονός ότι, στο πλαίσιο της προσπάθειας αυτής, η Προεδρία έχει προβλέψει διασφαλίσεις προστασίας των δεδομένων οι οποίες λαμβάνουν υπόψη την ισχύουσα νομοθεσία περί προστασίας δεδομένων η οποία ισχύει για τα όργανα της ΕΕ. Εν τούτοις, ο ΕΕΠΔ θεωρεί ότι υπάρχουν περιθώρια βελτίωσης προκειμένου να εξασφαλισθεί η συμφωνία της πρότασης εν γένει με το υπάρχον νομικό πλαίσιο για την προστασία των δεδομένων και την αποτελεσματική προστασία των προσωπικών δεδομένων των ατόμων. Για το σκοπό αυτό, ο ΕΕΠΔ υποβάλλει τις παρατηρήσεις και προτάσεις που περιγράφονται στο επόμενο τμήμα.

ΑΝΑΛΥΣΗ ΤΗΣ ΠΡΟΤΑΣΗΣ

Ι. Δημιουργία του Ευρωπαϊκού Ευρετηρίου Δεδομένων

12. Σύμφωνα με το άρθρο 18α παράγραφος 1 της πρότασης η Επιτροπή θα δημιουργήσει και θα διαχειρισθεί ευρωπαϊκό ευρετήριο δεδομένων με σκοπό «να ελέγχει τις αποστολές εμπορευμάτων που μπορεί να αποτελέσουν αντικείμενο πράξεων αντίθετων προς τις γεωργικές και τελωνειακές ρυθμίσεις καθώς και τα μέσα μεταφοράς». Η Επιτροπή θα λαμβάνει τα περισσότερα δεδομένα από δημόσιους ή ιδιωτικούς παροχούς υπηρεσιών οι οποίοι ασκούν δραστηριότητα στη διεθνή υλικοτεχνική αλυσίδα ή στη μεταφορά των εμπορευμάτων. Το ευρετήριο αυτό μπορεί να εμπλουτίζεται «μέσω άλλων πηγών δεδομένων» πρώην άρθρο 18α παράγραφος 2 σημείο β). Το άρθρο 18α παράγραφος 3 απαριθμεί τα δεδομένα τα οποία μπορούν να περιλαμβάνονται στο ευρετήριο, μεταξύ άλλων, τον κατάλογο των σχετικών προσωπικών δεδομένων. (8) Η Επιτροπή μεριμνά ούτως ώστε οι αρμόδιες αρχές των κρατών μελών να έχουν πρόσβαση στα δεδομένα του ευρετηρίου.

13. Σύμφωνα με τα οριζόμενα στην πρόταση, η δημιουργία ευρετηρίου θα είναι χρήσιμη για την ανίχνευση πράξεων που παρουσιάζουν κίνδυνο παρατυπιών σε σχέση με τις νομοθετικές ρυθμίσεις του τελωνειακού και του γεωργικού τομέα. Ωστόσο, ο ΕΕΠΔ θεωρεί ότι, όπως θα πρέπει να συμβαίνει οσάκις δημιουργείται κεντρική βάση δεδομένων που περιέχει δεδομένα προσωπικού χαρακτήρα, η ανάγκη αυτής της βάσης δεδομένων πρέπει να αξιολογείται ορθά και προσεκτικά και, όταν δημιουργείται η βάση δεδομένων, απαιτείται η εφαρμογή ειδικών διασφαλίσεων με βάση τις αρχές προστασίας των δεδομένων. Αυτό επιβάλλεται για να αποφευχθούν τυχόν εξελίξεις οι οποίες θα έθιγαν υπερβολικά την προστασία των προσωπικών δεδομένων.

14. Σύμφωνα με τον ΕΕΠΔ η πρόταση δεν παρέχει αρκετά επιχειρήματα που συνηγορούν υπέρ της ανάγκης δημιουργίας του ευρετηρίου. Προκειμένου να εξασφαλίσει ότι δημιουργούνται μόνο πραγματικά αναγκαίες βάσεις δεδομένων, ο ΕΕΠΔ καλεί την Επιτροπή να προβεί σε κανονική αξιολόγηση της ανάγκης δημιουργίας του ευρετηρίου και να υποβάλει έκθεση σχετικά με τα πορίσματά της.

15. Όσον αφορά τις διασφαλίσεις προστασίας των δεδομένων, ο ΕΕΠΔ σημειώνει ότι η πρόταση προβλέπει ορισμένες διασφαλίσεις, θεωρεί όμως ότι απαιτούνται συμπληρωματικά μέτρα.

Ι.1 Εφαρμογή του κανονισμού (ΕΚ) αριθ. 45/2001

16. Ο ΕΕΠΔ σημειώνει ότι, αν ληφθεί υπόψη ότι η Επιτροπή θα θεσπίσει και θα διαχειρίζεται το ευρωπαϊκό ευρετήριο δεδομένων, και ότι το ευρετήριο θα περιέχει προσωπικά δεδομένα,. ο κανονισμός (ΕΚ) αριθ. 45/2001 σχετικά με την προστασία των φυσικών προσώπων έναντι της επεξεργασίας δεδομένων προσωπικού χαρακτήρα από τα όργανα και τους οργανισμούς της Κοινότητας και σχετικά με την ελεύθερη κυκλοφορία των δεδομένων αυτών οπωσδήποτε ισχύει για το ευρετήριο. Άρα η Επιτροπή, υπό την ιδιότητά της ως υπεύθυνου επεξεργασίας δεδομένων του ευρετηρίου (9) οφείλει να εξασφαλίζει την τήρηση όλων των διατάξεων του κανονισμού αυτού.

17. Ενώ με βάση τα προαναφερόμενα, ο κανονισμός (ΕΚ) αριθ. 45/2001 ισχύει εξ ορισμού για τη δημιουργία και τη διαχείριση του ευρετηρίου, για λόγους συνέπειας ο ΕΕΠΔ θεωρεί ότι θα ήταν σκόπιμο να προβλεφθεί νέα παράγραφος η οποία να υπενθυμίζει την εφαρμογή του. Πράγματι, ο ΕΕΠΔ παρατηρεί ότι το άρθρο 34 της πρότασης σχετικά με το Τελωνειακό Σύστημα Πληροφοριών (ΤΣΠ) και το Αρχείο Φακέλων Τελωνειακών Ερευνών ( FIDE) περιέχει διάταξη η οποία υπενθυμίζει την εφαρμογή του κανονισμού (ΕΚ) αριθ. 45/2001. Χάριν συνοχής με αυτή την προσέγγιση, απαιτείται η προσθήκη ανάλογης διάταξης όσον αφορά το ευρετήριο. Κατά συνέπεια, ο ΕΕΠΔ προτείνει να περιληφθεί στο άρθρο 18 παράγραφος 1 νέα παράγραφος η οποία θα ακολουθεί τη διατύπωση του άρθρου 34 ως εξής: «Η Επιτροπή θεωρεί το Ευρωπαϊκό Ευρετήριο Δεδομένων ως σύστημα επεξεργασίας προσωπικών δεδομένων που υπόκειται στις διατάξεις του κανονισμού (ΕΚ) αριθ. 45/2001».

18. Ο ΕΕΠΔ παρατηρεί ότι το άρθρο 18α παράγραφος 2 σημείο β) της πρότασης επιβεβαιώνει την εφαρμογή του κανονισμού (ΕΚ) αριθ. 45/2001 για ορισμένες χρήσεις του Ευρετηρίου, ιδίως όταν η Επιτροπή χρησιμοποιεί το Ευρετήριο για να «αντιπαραβάλλει τα δεδομένα, να τα καταλογοποιεί και να τα εμπλουτίζει …». Εκτός αν υπάρχει γενική δήλωση που επιβεβαιώνει την εφαρμογή του κανονισμού (ΕΚ) αριθ. 45/2001 στο ευρετήριο ως σύνολο, συμπεριλαμβανομένων των πράξεων επεξεργασίας που διενεργούνται από τη θέσπιση ως τη διαχείριση του ευρετηρίου, οιαδήποτε άλλη δραστηριότητα /στάδιο που δεν αναφέρεται ρητά στο άρθρο 18α παράγραφος 2 σημείο β) μπορεί να θεωρηθεί ότι δεν καλύπτεται από τον κανονισμό (ΕΚ) αριθ. 45/2001. Αυτός είναι άλλος ένας λόγος που συνηγορεί υπέρ της προαναφερόμενης διατύπωσης.

19. Ο ΕΕΠΔ υπενθυμίζει ότι η Επιτροπή, στο πλαίσιο της τήρησης των διατάξεων του κανονισμού (ΕΚ) αριθ. 45/2001, θα είναι υποχρεωμένη, μεταξύ άλλων, να ενημερώνει τα άτομα των οποίων τα ονόματα έχουν συμπεριληφθεί στο ευρετήριο σχετικά με το γεγονός αυτό. (10) Ειδικότερα, θα πρέπει να λαμβάνεται υπόψη ότι αυτό το δικαίωμα υφίσταται ακόμη κι όταν οι προσωπικές πληροφορίες που εισήχθησαν στο Ευρετήριο προήλθαν από δημόσιες πηγές. Επιπλέον, λαμβάνοντας υπόψη το σκοπό του Ευρετηρίου, η Επιτροπή θα δεσμεύεται από το άρθρο 27 του κανονισμού 45/2001, σύμφωνα με το οποίο ο ΕΕΠΔ πρέπει να ελέγχει εκ των προτέρων το σύστημα πριν από την εφαρμογή του. (11)

Ι.2 Εφαρμογή των εθνικών διατάξεων εφαρμογής της οδηγίας 95/46/ΕΚ

20. Σύμφωνα με το άρθρο 18α παράγραφος 2 σημείο γ) της πρότασης, η Επιτροπή εξουσιοδοτείται να θέτει τα δεδομένα στη διάθεση των οικείων αρχών των κρατών μελών. Ο ΕΕΠΔ παρατηρεί ότι ενώ η διαβίβαση των δεδομένων αυτών διέπεται από τον κανονισμό (ΕΚ) αρ. 45/2001, η μεταγενέστερη χρήση των δεδομένων από τις αρχές των κρατών μελών θα καλύπτεται από την οδηγία 95/46/ΕΚ . Ενώ το άρθρο 18 α παράγραφος 2 σημείο γ) φαίνεται να έχει ως σκοπό να καλύψει αυτή την έννοια, όπως αναλύεται στη συνέχεια, η διατύπωσή του θα μπορούσε να βελτιωθεί και η έννοια αυτή να διατυπωθεί με σαφέστερο τρόπο.

21. Το άρθρο 18α παράγραφος 2 σημείο γ) ορίζει:«Στο πλαίσιο της διαχείρισης του ευρετηρίου αυτού, η Επιτροπή είναι εξουσιοδοτημένη: γ) να θέτει τα δεδομένα του ευρετηρίου αυτού στη διάθεση των αρμοδίων αρχών που αναφέρονται στο άρθρο 1 παράγραφος 1 με μόνο σκοπό την επίτευξη των στόχων του παρόντος κανονισμού και υπό την προϋπόθεση ότι τηρούνται οι εθνικές διατάξεις που θέτουν σε εφαρμογή την οδηγία 95/46/ΕΚ.» Ο ΕΕΠΔ πιστεύει ότι το άρθρο 18α παράγραφος 2 σημείο γ) δεν αποδίδει επαρκώς την έννοια ότι η περαιτέρω χρήση των προσωπικών δεδομένων από τις αρχές των κρατών μελών ρυθμίζεται βάσει των εθνικών διατάξεων εφαρμογής της οδηγίας 95/46/ΕΚ. Για να γίνει σαφέστερο το σημείο αυτό, ο ΕΕΠΔ θεωρεί ότι το τελευταίο τμήμα του άρθρου 18α παράγραφος 2 σημείο γ) θα πρέπει να τροποποιηθεί ως εξής «… με μόνο σκοπό την επίτευξη των στόχων του παρόντος κανονισμού. Οι μεταγενέστερες χρήσεις των προσωπικών δεδομένων από τις αρχές αυτές διέπονται από τις εθνικές διατάξεις που θέτουν σε εφαρμογή την οδηγία 95/46/ΕΚ.» Εν πάση περιπτώσει, αυτή η περαιτέρω χρήση στο εθνικό επίπεδο θα πρέπει να είναι σύμφωνη προς το σκοπό για τον οποίο τα δεδομένα καθίστανται διαθέσιμα από την Επιτροπή, εκτός αν πληρούνται ειδικές προϋποθέσεις (βλ. άρθρο 6 παράγραφος 1 σημείο β) και άρθρο 13 παράγραφος 1 της οδηγίας 95/46/ΕΚ).

Ι.3. Συμπληρωματικές Παρατηρήσεις

22. Ο ΕΕΠΔ υποστηρίζει την προσέγγιση του άρθρου 18 παράγραφος 4 της πρότασης να είναι περιορισμένες εντός της Επιτροπής οι υπηρεσίες που εξουσιοδοτούνται να επεξεργάζονται τα δεδομένα προσωπικού χαρακτήρα που περιέχονται στο Ευρωπαϊκό Ευρετήριο Δεδομένων. Αυτή η προσέγγιση είναι σύμφωνη με το άρθρο 22 του κανονισμού (ΕΚ) αριθ. 45/2001 το οποίο καλεί τους υπεύθυνους επεξεργασίας δεδομένων, μεταξύ άλλων, να εφαρμόζουν τεχνικά και οργανωτικά μέτρα, π.χ. να μεριμνούν ώστε οι πληροφορίες να διατίθενται σύμφωνα με την «ανάγκη γνώσης», προκειμένου να κατοχυρώνεται ικανοποιητικό επίπεδο ασφάλειας των δεδομένων.

23. Η τελευταία παράγραφος του άρθρου 18 παράγραφος 4 ορίζει ότι από τα προσωπικά δεδομένα τα οποία δεν είναι απαραίτητα για τους σκοπούς για τους οποίους συνελέγησαν θα πρέπει να αφαιρούνται τα στοιχεία που επιτρέπουν την αναγνώριση του προσώπου. Ορίζει περαιτέρω ότι εν πάση περιπτώσει τα δεδομένα δεν μπορούν να αποθηκεύονται για διάστημα μεγαλύτερο του έτους. Ο ΕΕΠΔ εκφράζει ικανοποίηση για την πρόβλεψη της υποχρέωσης η οποία ευθυγραμμίζεται με το άρθρο 4 παράγραφος 1 σημείο ε) του κανονισμού το οποίο ορίζει ότι τα προσωπικά δεδομένα μπορούν να φυλάσσονται υπό μορφή η οποία επιτρέπει την αναγνώριση των προσώπων που αφορούν τα δεδομένα για το διάστημα που είναι απολύτως αναγκαίο για το σκοπό για τον οποίο έγινε η συλλογή ή η περαιτέρω επεξεργασία των δεδομένων.

24. Όπως απαιτείται δυνάμει του άρθρου 22 του κανονισμού (ΕΚ) αριθ. 45/2001, το Ευρετήριο πρέπει να προστατεύεται δεόντως. Η εξασφάλιση της τήρησης ενός βέλτιστου επιπέδου ασφάλειας για το Ευρετήριο συνιστά θεμελιώδη απαίτηση για την προστασία των προσωπικών δεδομένων που φυλάσσονται στη βάση δεδομένων. Ενώ οι διατάξεις που διέπουν το Τελωνειακό Σύστημα Πληροφοριών προβλέπουν την εφαρμογή ειδικών μέτρων ασφαλείας, η πρόταση δεν περιέχει διατάξεις όσον αφορά το Ευρωπαϊκό Ευρετήριο Δεδομένων. Ο ΕΕΠΔ θεωρεί ότι τα ζητήματα ασφαλείας που αφορούν το εν λόγω Ευρετήριο θα πρέπει να υπάγονται σε συμπληρωματικούς διοικητικούς κανόνες που προβλέπουν ειδικά μέτρα για την εξασφάλιση του απορρήτου των πληροφοριών. Κατά τη θέσπιση των κανόνων αυτών θα πρέπει να ζητείται η γνώμη του ΕΕΠΔ.

ΙΙ. Τροποποιήσεις των διατάξεων για το Τελωνειακό Σύστημα Πληροφοριών (ΤΣΠ)

25. Τα άρθρα 23 έως 41 του κανονισμού (ΕΚ) αρ. 515/97 του Συμβουλίου ορίζουν τις διατάξεις για τη θέσπιση του Τελωνειακού Συστήματος Πληροφοριών, βάσης δεδομένων την οποία διαχειρίζεται η Επιτροπή, η οποία είναι διαθέσιμη στα κράτη μέλη και την Επιτροπή, με σκοπό να τα επικουρεί στην πρόληψη, διερεύνηση και δίωξη πράξεων οι οποίες παραβιάζουν τελωνειακές ή γεωργικές ρυθμίσεις.

ΙΙ.1. Διεύρυνση των πιθανών χρήσεων των προσωπικών δεδομένων που αποθηκεύονται στο ΤΣΠ

26. Η πρόταση έχει τροποποιήσει ορισμένες από τις αρχικές διατάξεις που ορίζουν τη λειτουργία και χρήση του ΤΣΠ. Ειδικότερα, το άρθρο 25 έχει διευρύνει τις κατηγορίες των προσωπικών δεδομένων που μπορούν να αποθηκεύονται στο ΤΣΠ και το άρθρο 27 έχει διευρύνει τον κατάλογο των πιθανών χρήσεων των προσωπικών δεδομένων που αποθηκεύονται στο ΤΣΠ προκειμένου να συμπεριληφθεί η επιχειρησιακή ανάλυση η οποία επιτρέπει, μεταξύ άλλων, «την εκτίμηση της αξιοπιστίας της πηγής της πληροφορίας και της ίδιας της πληροφορίας», «τη διατύπωση παρατηρήσεων, συστάσεων (…) για την ανίχνευση των πράξεων ή/και τον εντοπισμό φυσικών ή νομικών προσώπων». Επιπλέον, το άρθρο 35 παράγραφος 3 παρέχει τη δυνατότητα αντιγραφής του περιεχομένου του ΤΣΠ σε άλλα συστήματα επεξεργασίας πληροφοριών για συμμετοχή σε «συστήματα διαχείρισης των κινδύνων για τον προσανατολισμό των τελωνειακών ελέγχων σε εθνικό επίπεδο ή σύστημα επιχειρησιακής ανάλυσης που επιτρέπει τον προσανατολισμό των ενεργειών συντονισμού σε κοινοτικό επίπεδο».

27. Σύμφωνα με την πρόταση, οι συμπληρωματικές χρήσεις που περιγράφονται παραπάνω είναι απαραίτητες για να ενισχυθεί η ανίχνευση και η δίωξη πράξεων οι οποίες παραβιάζουν τελωνειακές και γεωργικές ρυθμίσεις. Παρόλο που ο ΕΕΠΔ δεν αμφισβητεί την ύπαρξη της ανάγκης αυτής, θεωρεί ότι η πρόταση της Επιτροπής θα πρέπει να είχε δώσει εκτενέστερα στοιχεία και σοβαρούς λόγους για την υποστήριξη της ανάγκης αυτής.

28. Ο ΕΕΠΔ εκφράζει ικανοποίηση για το γεγονός ότι οι παραπάνω τροποποιήσεις συνοδεύονται από διασφαλίσεις για την προστασία των δεδομένων. Πράγματι, η πρόταση έχει προβλέψει κλειστό κατάλογο προσωπικών δεδομένων δυναμένων να περιληφθούν στο ΤΣΠ (πρώην άρθρο 25 παράγραφος 1), τα οποία περιλαμβάνονται μόνο εφόσον υπάρχουν «σαφείς ενδείξεις» ότι το πρόσωπο έχει τελέσει ή πρόκειται να τελέσει τις αξιόποινες πράξεις (πρώην άρθρο 27 παράγραφος 2). Επίσης, σύμφωνα με το άρθρο 25 παράγραφος 3, τα ευαίσθητα δεδομένα (12) δεν εισάγονται στο ΤΣΠ. Επιπλέον, το άρθρο 35 παράγραφος 3 έχει περιορίσει τον αριθμό των ατόμων που εξουσιοδοτούνται να αντιγράψουν το περιεχόμενο του ΤΣΠ για τους σκοπούς που ορίζονται στο αυτό άρθρο και έχει περιορίσει επίσης το χρόνο φύλαξης των δεδομένων που αντιγράφονται από το ΤΣΠ. Τα μέτρα αυτά είναι σύμφωνα με την αρχή περί ποιότητας των δεδομένων που ορίζεται στο άρθρο 4 του κανονισμού (ΕΚ) αριθ. 45/2001.

ΙΙ.2. Πεδίο εφαρμογής του κανονισμού (ΕΚ) αριθ. 45/2001

29. Το άρθρο 34 της πρότασης έχει λάβει υπόψη την έκδοση του κανονισμού (ΕΚ) αριθ. 45/2001 που ισχύει για την επεξεργασία των προσωπικών δεδομένων από τα κοινοτικά όργανα και φορείς. Αναλόγως, ορίζει ότι η Επιτροπή πρέπει να θεωρεί ότι ο κανονισμός (ΕΚ) αριθ. 45/2001 ισχύει για το ΤΣΠ. Ο ΕΕΠΔ επιβεβαιώνει ότι, αν ληφθεί υπόψη ότι το ΤΣΠ περιέχει προσωπικά δεδομένα και ότι η Επιτροπή έχει πρόσβαση στη βάση δεδομένων ως προς την οποία έχει ρόλο υπευθύνου επεξεργασίας των δεδομένων, ο κανονισμός (ΕΚ) αριθ. 45/2001 οπωσδήποτε τυγχάνει εφαρμογής. Κατά συνέπεια, ο ΕΕΠΔ χαιρετίζει την τροποποίηση αυτή η οποία αντικατοπτρίζει το ισχύον νομικό πλαίσιο για την προστασία των δεδομένων.

30. Ο ΕΕΠΔ υπενθυμίζει ότι συνεπεία της εφαρμογής του άρθρου 27 του κανονισμού (ΕΚ) αριθ. 45/2001, και λαμβάνοντας υπόψη ότι οι σκοποί του ΤΣΠ μπορεί να θεωρηθεί ότι παρουσιάζουν συγκεκριμένους κινδύνους για τα δικαιώματα και τις ελευθερίες του προσώπου το οποίο αφορούν τα δεδομένα, το σύστημα πρέπει να υπάγεται σε προηγούμενο έλεγχο εκ μέρους του ΕΕΠΔ.

31. Πέραν της εφαρμογής του κανονισμού (ΕΚ) αρ. 45/2001, το άρθρο 34 της πρότασης διατηρεί την ταυτόχρονη εφαρμογή των εθνικών διατάξεων για την εφαρμογή της οδηγίας 95/46/EΚ. Ο ΕΕΠΔ θεωρεί ότι αυτή είναι η σωστή προσέγγιση εφόσον οι αρχές των κρατών μελών έχουν πρόσβαση στο ΤΣΠ καθώς και την αρμοδιότητα να εισάγουν και να επεξεργάζονται περαιτέρω τα δεδομένα του ΤΣΠ. Εν ολίγοις, ο ΕΕΠΔ θεωρεί ότι ο έλεγχος του ΤΣΠ ασκείται από κοινού από την Επιτροπή και τα κράτη μέλη, τα οποία ενεργούν ως υπεύθυνοι επεξεργασίας των δεδομένων του ΤΣΠ.

II.3. Ο ΕΕΠΔ ως επόπτης του ΤΣΠ από κοινού με τις εθνικές αρχές προστασίας δεδομένων

32. Σύμφωνα με την εφαρμογή του κανονισμού (EΚ) αρ. 45/2001, ο Ευρωπαίος Επόπτης Προστασίας Δεδομένων είναι υπεύθυνος για τη διασφάλιση της εφαρμογής του κανονισμού όσον αφορά το ΤΣΠ. Σε ορισμένα άρθρα της πρότασης αντικατοπτρίζονται οι αρμοδιότητες του ΕΕΠΔ, σε άλλα όμως όχι. Συγκεκριμένα, ο ΕΕΠΔ εκφράζει τη λύπη του διότι ορισμένα τμήματα του άρθρου 37 σχετικά με τον έλεγχο δεν έχουν τροποποιηθεί αναλόγως και καλεί τους νομοθέτες να εισαγάγουν τις τροποποιήσεις οι οποίες περιγράφονται παρακάτω.

33. Ο ΕΕΠΔ σημειώνει ότι το άρθρο 37, παράγραφος 1 αναγνωρίζει ρητώς τις αρμοδιότητες των αρχών των κρατών μελών για τον έλεγχο του ΤΣΠ. Ωστόσο, το άρθρο 37, παράγραφος 1 δεν αναφέρει παρεμφερείς αρμοδιότητες του ΕΕΠΔ δυνάμει του κανονισμού (ΕΚ) αριθ. 45/2001. Το πρόβλημα αυτό επιτείνεται με το άρθρο 37, παράγραφος 3, το οποίο δεν τροποποιείται με την πρόταση. Το άρθρο 37, παράγραφος 3 ορίζει ότι «Η Επιτρoπή λαμβάvει στα πλαίσια τωv υπηρεσιώv της κάθε δυvατό μέτρo πρoκειμέvoυ vα εξασφαλιστεί έλεγχoς της πρoστασίας τωv δεδoμέvωv πρoσωπικoύ χαρακτήρα o oπoίoς vα παρέχει εγγυήσεις ισoδύvαμες πρoς τις εγγυήσεις της παραγράφoυ 1...». Δηλαδή, το άρθρο 37, παράγραφος 3 αναθέτει τον έλεγχο της προστασίας δεδομένων «στην Επιτροπή». Προφανώς, το εν λόγω άρθρο θα πρέπει να τροποποιηθεί ώστε να αντικατοπτρίζει το νέο ελεγκτικό ρόλο του ΕΕΠΣ. Στην παρούσα μορφή του, το άρθρο 37, παράγραφος 3 δεν έχει νόημα. Για να επιλυθεί το πρόβλημα, το άρθρο 37, παράγραφος 3 πρέπει να τροποποιηθεί ώστε να προβλέπει ότι «Ο Ευρωπαίος Επόπτης Προστασίας Δεδομένων θα ελέγχει το ΤΣΠ σύμφωνα με τον κανονισμό (EΚ) αριθ. 45/2001».

34. Επίσης, δεδομένου ότι το ΤΣΠ διέπεται όχι μόνο από τον κανονισμό (EΚ) αρ. 45/2001 αλλά και από τις εθνικές διατάξεις για την εφαρμογή της οδηγίας 95/46/EΚ, ο έλεγχος του ΤΣΠ ανατίθεται στον ΕΕΠΔ και στις εθνικές αρχές προστασίας δεδομένων. Τέλος, οι δράσεις ελέγχου των εθνικών ελεγκτικών αρχών και του ΕΕΠΔ θα πρέπει να συντονίζονται σε ορισμένο βαθμό, προκειμένου να εξασφαλίζεται επαρκές επίπεδο συνεκτικότητας και συνολικής αποτελεσματικότητας. Όπως αναφέρεται σε προηγούμενες γνώμες του ΕΕΠΔ σχετικά με βάσεις δεδομένων υπό τον έλεγχο των κρατών μελών της ΕΕ και του ΕΕΠΔ «χρειάζεται όντως η εναρμονισμένη εφαρμογή του κανονισμού και η συνεργασία για μια κοινή μεθόδευση κοινών προβλημάτων» (13).

35. Δυστυχώς, η πρόταση δεν προβλέπει συντονιστική διαδικασία για τη δόμηση και ενίσχυση της συνεργασίας μεταξύ του ΕΕΠΔ και των εθνικών αρχών προστασίας δεδομένων. Για να επιλυθεί το πρόβλημα, ο ΕΕΠΔ αναφέρει μια πρώτη εναλλακτική επιλογή, συμπεριλαμβανομένου νέου τμήματος στο άρθρο 37, που αφορά τον έλεγχο της προστασίας δεδομένων και ορίζει ότι «Ο ΕΕΠΔ συγκαλεί συνεδρίαση με όλες τις εθνικές ελεγκτικές αρχές, τουλάχιστον μία φορά ανά έτος, για την αντιμετώπιση θεμάτων που άπτονται του ελέγχου του ΤΣΠ. Τα μέλη των εθνικών αρχών προστασίας δεδομένων και ο ΕΕΠΔ αναφέρονται ως ελεγκτικές αρχές».

36. Μια καλύτερη λύση προκειμένου να εκφράζεται η πολύπτυχη προσέγγιση του ελέγχου, όπως αναφέρθηκε προηγουμένως, θα ήταν να χωρισθούν οι διατάξεις σχετικά με τον έλεγχο (άρθρο 37) σε διάφορες διατάξεις, μία ανά επίπεδο ελέγχου, όπως ορθώς συνέβη με τις προσφάτως εκδοθείσες νομικές πράξεις για τη δημιουργία του Συστήματος Πληροφοριών Σένγκεν (SIS II). Συγκεκριμένα, τα άρθρα 44-46 του κανονισμού (ΕΚ) αρ. 1987/2006 του Ευρωπαϊκού Κοινοβουλίου και του Συμβουλίου της 20ής Δεκεμβρίου 2006, σχετικά με τη δημιουργία, τη λειτουργία και τη χρήση του Συστήματος Πληροφοριών Σένγκεν δεύτερης γενιάς (SIS II) (14) προβλέπουν ελεγκτικό σύστημα το οποίο εξασφαλίζει ορθή ισορροπία και συντονισμό μεταξύ εθνικού και ευρωπαϊκού επιπέδου. Ο ΕΕΠΔ συνιστά ενθέρμως να προβλεφθεί το ίδιο ελεγκτικό σύστημα (με ορισμένες αναπροσαρμογές) για το ΤΣΠ. Πράγματι, το ΤΣΠ και το SIS II είναι σε μεγάλο βαθμό συγκρίσιμα όσον αφορά τη δομή του ελέγχου.

37. Το άρθρο 43, παράγραφος 5 προβλέπει ότι μια επιτροπή με ad hoc σύνθεση, η οποία αναφέρεται στο άρθρο 43, παράγραφος 1 (εφεξής «επιτροπή ad hoc σύνθεσης») θα συνέρχεται ανά τακτά διαστήματα για να εξετάζει προβλήματα προστασίας δεδομένων που αφορούν το ΤΣΠ. Ο ΕΕΠΔ φρονεί ότι η εν λόγω επιτροπή δεν πρέπει να θεωρείται ως το ενδεδειγμένο όργανο για την άσκηση του ελέγχου του ΤΣΠ, διότι αυτή είναι αποκλειστική αρμοδιότητα των εθνικών αρχών των κρατών μελών και του ΕΕΠΔ. Η επιτροπή ad hoc σύνθεσης, η οποία συγκροτείται δυνάμει του άρθρου 43, παράγραφος 5 είναι στην πραγματικότητα επιτροπή «επιτροπολογίας».

38. Ωστόσο, ο ΕΕΠΔ θεωρεί την επιτροπή ad hoc σύνθεσης ως το κατάλληλο φόρουμ για την εξέταση των προβλημάτων προστασίας δεδομένων τα οποία συνδέονται με τη λειτουργία του ΤΣΠ. Προς τούτο, ο ΕΕΠΔ προτείνει να αναδιατυπωθεί το άρθρο 43, παράγραφος 5, ούτως ώστε να περιγράφει τα καθήκοντα και το ρόλο της επιτροπής ad hoc σύνθεσης δυνάμει του άρθρου 43, παράγραφος 5 ως εξής: «η επιτροπή από κοινού με την ελεγκτική ομάδα που αναφέρεται στο άρθρο … εξετάζει οιοδήποτε πρόβλημα σχετικό με τη λειτουργία του ΤΣΠ που αντιμετωπίζουν οι ελεγκτικές αρχές. Η επιτροπή συνεδριάζει υπό την ad hoc σύνθεσή της τουλάχιστον μία φορά ανά έτος».

39. Ο ΕΕΠΔ εφιστά επίσης την προσοχή του νομοθέτη σε ένα άλλο κοινό χαρακτηριστικό των συστημάτων ΤΣΠ και SIS II: αμφότερα λειτουργούν στα πλαίσια του πρώτου και του τρίτου πυλώνα, πράγμα που συνεπάγεται την ύπαρξη δύο χωριστών νομικών βάσεων για έκαστο εξ αυτών. Το ΤΣΠ του τρίτου πυλώνα διέπεται από τη Σύμβαση η οποία αναφέρεται στο σημείο 3 της παρούσας γνώμης. Αυτό έχει διάφορες συνέπειες, μεταξύ των οποίων τη δομή του ελέγχου: το τμήμα του ΤΣΠ του πρώτου πυλώνα θα ελέγχεται από τον ΕΕΠΔ και τις εθνικές αρχές προστασίας δεδομένων, ενώ το τμήμα του τρίτου πυλώνα ελέγχεται από Κοινή Ελεγκτική Αρχή (απαρτιζόμενη από εκπροσώπους των ίδιων εθνικών αρχών). Πρόκειται για ένα μάλλον επαχθές ελεγκτικό σύστημα, το οποίο ενδέχεται να οδηγήσει σε ανακολουθίες και να μην καταστεί ιδιαιτέρως αποτελεσματικό. Αυτό αντικατοπτρίζει τις δυσκολίες ενός περίπλοκου νομικού περιβάλλοντος όπως του συγκεκριμένου.

40. Σημειωτέον ότι στα πλαίσια του SIS II, ο Ευρωπαίος νομοθέτης έχει επιλέξει τον εξορθολογισμό του εποπτικού μοντέλου, εφαρμόζοντας το ίδιο πολύπτυχο μοντέλο που περιγράφηκε ανωτέρω στα τμήματα του συστήματος και του πρώτου και του τρίτου πυλώνα. Πρόκειται για μια προσέγγιση η οποία αξίζει προσοχή και ο ΕΕΠΔ προτείνει να εξετασθούν οι περαιτέρω δυνατότητες που αυτή παρέχει για καλύτερο και συνεκτικότερο έλεγχο.

II.4. Δικαιώματα των προσώπων

41. Τα δικαιώματα περί προστασίας δεδομένων των προσώπων δυνάμει της πρότασης, ιδίως το δικαίωμα πρόσβασης, ρυθμίζονται με τα άρθρα 36 και 37, τα οποία έχουν υποστεί ελάσσονες τροποποιήσεις στην πρόταση. Ο ΕΕΠΔ επιθυμεί να εξετάσει τα ακόλουθα τρία ζητήματα που αφορούν το δικαίωμα της πρόσβασης: (i) Το εφαρμοστέο δίκαιο δυνάμει του άρθρου 36, παράγραφος 1· (ii) τα όρια του δικαιώματος πρόσβασης δυνάμει του άρθρου 36, παράγραφος 2 και, (iii) τη διαδικασία υποβολής αιτήσεων πρόσβασης από πρόσωπα δυνάμει του άρθρου 37, παράγραφος 2 της πρότασης.

42. Το εφαρμοστέο δίκαιο : Το άρθρο 36, παράγραφος 1 στο οποίο η πρόταση δεν επιφέρει τροποποιήσεις, αναγνωρίζει εν παρόδω την εφαρμογή των δικαιωμάτων προστασίας δεδομένων των προσώπων και προβλέπει ότι το δικαίωμα πρόσβασης θα διέπεται από τις νομοθεσίες των κρατών μελών ή τους κανόνες περί προστασίας δεδομένων που εφαρμόζονται στην Επιτροπή ανάλογα με το αν η επίκληση των εν λόγω δικαιωμάτων έχει γίνει στα κράτη μέλη ή στα πλαίσια των θεσμικών οργάνων της ΕΕ αντίστοιχα. Αυτό το κριτήριο εκφράζει όσα αναφέρθηκαν ανωτέρω σχετικά με το άρθρο 34 της πρότασης, δηλαδή ότι η Επιτροπή και τα κράτη μέλη είναι υπεύθυνα για την επεξεργασία των δεδομένων του ΤΣΠ. Ο ΕΕΠΔ συμφωνεί με την εν λόγω προσέγγιση και χαιρετίζει το γεγονός ότι η πρόταση διατηρεί τη διατύπωση του άρθρου 36, παράγραφος 1. Εν πάση περιπτώσει, είναι σαφές ότι η συγκεκριμένη διάταξη παραπέμπει έμμεσα στην αντίστοιχη εθνική νομοθεσία για την εφαρμογή της οδηγίας 95/46/EΚ ή του κανονισμού (EΚ) αριθ. 45/2001. Το εφαρμοστέο δίκαιο σε κάθε περίπτωση θα εξαρτάται από το πού ασκούνται τα δικαιώματα.

43. Τα όρια του δικαιώματος πρόσβασης: Το δεύτερο εδάφιο του άρθρου 36, παράγραφος 2 ορίζει ότι «δεν έχει πρόσβαση κανένα άτομο κατά την περίοδο κατά την οποία διενεργούνται δράσεις με σκοπό την παρατήρηση, τη σύνταξη πρακτικών, την επιχειρησιακή ανάλυση ή την έρευνα.» Για τους λόγους που παρατίθενται παρακάτω, ο ΕΕΠΔ τάσσεται υπέρ της ακόλουθης τροποποίησης «μπορεί να απαγορευθεί η πρόσβαση» (αντί «δεν έχει πρόσβαση κανένα άτομο» ).

44. Δυνάμει του κανονισμού (EΚ) αριθ. 45/2001, ως γενική αρχή, τα πρόσωπα δύνανται να ασκούν το δικαίωμα πρόσβασης στα προσωπικά τους δεδομένα. Εντούτοις, το άρθρο 20 του κανονισμού (EΚ) αριθ. 45/2001 αναγνωρίζει ότι το δικαίωμα αυτό μπορεί να περιορίζεται εφόσον συντρέχει μία από τις προϋποθέσεις που δικαιολογούν περιορισμό. Δηλαδή, τα πρόσωπα έχουν κατ' αρχήν δικαίωμα πρόσβασης αλλά η πρόσβαση αυτή μπορεί να περιορίζεται. Αντίθετα, η διατύπωση του άρθρου 36, παράγραφος 2 «δεν έχει πρόσβαση κανένα άτομο» δεν αφήνει περιθώρια να αξιολογείται αν μπορεί να επιτραπεί η πρόσβαση ή όχι. Σημαίνει κατά βάσιν ότι τα πρόσωπα δεν έχουν αυτό το δικαίωμα για ορισμένο χρονικό διάστημα. Εν πάση περιπτώσει, η γενική προσέγγιση του κανονισμού (EΚ) αριθ. 45/2001 λειτουργεί σε αυτή την περίπτωση, ιδίως εάν το άρθρο 20 επιτρέπει τον περιορισμό των δικαιωμάτων πρόσβασης κατά την περίοδο η οποία προβλέπεται στο άρθρο 36, παράγραφος 2. Πράγματι, εάν η Επιτροπή επιθυμεί την άρνηση της πρόσβασης, θα μπορούσε να χρησιμοποιήσει το άρθρο 20 σύμφωνα με το οποίο μπορεί να απαγορευθεί η πρόσβαση προκειμένου να διασφαλισθεί η έρευνα.

45. Ο ΕΕΠΔ θεωρεί ότι η πρόταση θα πρέπει να διατυπωθεί κατά την προσέγγιση του κανονισμού (EΚ) αριθ. 45/2001. Το αντίθετο αντιβαίνει στο γενικό πλαίσιο που προβλέπει το δικαίωμα πρόσβασης δυνάμει του κανονισμού (ΕΚ) αριθ.45/2001. Το πρόβλημα θα μπορούσε να επιλυθεί με την ακόλουθη διατύπωση «μπορεί να απαγορευθεί η πρόσβαση».

46. Η διαδικασία υποβολής αιτήσεων πρόσβασης από πρόσωπα : Η πρόταση τροποποιεί το πρώην άρθρο 37, παράγραφος 2 του κανονισμού (ΕΚ) αριθ. 515/97 το οποίο αφορούσε τη διαδικασία αιτήσεων πρόσβασης για την παροχή πληροφοριών ως προς το αν το ΤΣΠ περιείχε προσωπικές πληροφορίες σχετικά με ένα άτομο. Το νέο άρθρο 37, παράγραφος 2 αναγνωρίζει τη δυνατότητα υποβολής αιτήσεων πρόσβασης στον Ευρωπαίο Επόπτη Προστασίας Δεδομένων καθώς και στις εθνικές ελεγκτικές αρχές, ανάλογα με το αν τα δεδομένα εισήχθησαν στο ΤΣΠ από την Επιτροπή ή από κράτος μέλος.

47. Ο ΕΕΠΔ χαιρετίζει το γεγονός ότι αυτή η τροποποίηση ευθυγραμμίζει περισσότερο τη διαδικασία με το ισχύον νομικό πλαίσιο περί προστασίας δεδομένων. Ωστόσο, για τους ακόλουθους λόγους, ο ΕΕΠΔ θεωρεί ότι η αρμοδιότητα των κρατών μελών ή της Επιτροπής δεν θα πρέπει να εξαρτάται από την οντότητα η οποία εισήγαγε τις πληροφορίες στο ΤΣΠ. Κατά πρώτον, ο ΕΕΠΔ σημειώνει ότι τα πρόσωπα δεν θα γνωρίζουν κατά πάσα πιθανότητα ποια οντότητα εισήγαγε τις πληροφορίες στο ΤΣΠ, δηλαδή η Επιτροπή ή ένα κράτος μέλος. Κατά συνέπεια, δεν θα γνωρίζουν ποια οντότητα είναι αρμόδια για την εξέταση της αίτησης πρόσβασης. Η διαδικασία αίτησης πρόσβασης θα είναι επαχθής, εφόσον τα πρόσωπα υποχρεούνται να εξακριβώνουν πρώτα ποιος εισήγαγε τα δεδομένα. Κατά δεύτερον, ο ΕΕΠΔ επισημαίνει ότι η εν λόγω διάταξη αντιβαίνει προς το κριτήριο που επιλέγεται με το άρθρο 36, παράγραφος 1, σύμφωνα με το οποίο το δικαίωμα πρόσβασης διέπεται από τις νομοθεσίες των κρατών μελών ή τους κανόνες περί προστασίας δεδομένων που εφαρμόζονται στην Επιτροπή, ανάλογα με το αν η επίκληση των εν λόγω δικαιωμάτων έχει γίνει στα κράτη μέλη ή στα πλαίσια των θεσμικών οργάνων της ΕΕ αντίστοιχα. Επομένως, έστω και μόνο για λόγους συμφωνίας με το άρθρο 36, η αρμοδιότητα για τις αιτήσεις πρόσβασης θα πρέπει να εξαρτάται από το αν η πρόσβαση ζητείται από τον ΕΕΠΔ ή από τις εθνικές ελεγκτικές αρχές.

48. Προκειμένου να επιλυθεί το πρόβλημα, η φράση «σύμφωνα με τα δεδομένα που εισάγονται στο ΤΣΠ από ένα κράτος μέλος ή από την Επιτροπή» θα πρέπει να αντικατασταθεί από με τη φράση «ανάλογα με τον αν η επίκληση των δικαιωμάτων έχει γίνει στις εθνικές ελεγκτικές αρχές ή στον ΕΕΠΔ». Επίσης, εάν υιοθετηθεί αυτή η προσέγγιση, το άρθρο 37, παράγραφος 2 που ακολουθεί αποκτά πλήρες νόημα: «Εάν τα δεδομένα αυτά έχουν εισαχθεί από άλλο κράτος μέλος ή από την Επιτροπή, η εξακρίβωση πραγματοποιείται σε στενή συνεργασία με την εθνική αρχή ελέγχου του εν λόγω κράτους μέλους ή με τον Ευρωπαίο Επόπτη Προστασίας Δεδομένων».

II.5. Ανταλλαγές δεδομένων

49. Η πρόταση δεν προσθέτει νέα στοιχεία όσον αφορά τις ανταλλαγές προσωπικών δεδομένων με τις αρχές τρίτων αρχών. Το ζήτημα αυτό εξετάζεται στο άρθρο 30, παράγραφος 4 της πρότασης. Ο ΕΕΠΔ θεωρεί ότι το άρθρο θα πρέπει να είχε τροποποιηθεί ώστε να αναφέρει την ανάγκη της Επιτροπής (όχι μόνο των κρατών μελών) να λαμβάνει ειδικά μέτρα για την ασφάλεια των δεδομένων όταν διαβιβάζονται ή παρέχονται σε τμήματα τα οποία ευρίσκονται σε τρίτες χώρες. Επίσης, θα πρέπει να τροποποιηθεί το άρθρο 30, παράγραφος 4 του κανονισμού, προκειμένου να εξασφαλισθεί η συμμόρφωση με τη νομοθεσία η οποία εφαρμόζεται στη διαβίβαση προσωπικών δεδομένων σε τρίτες χώρες.

III. Αρχείο Φακέλων Τελωνειακών Ερευνών («FIDE»)

50. Τα άρθρα 41α, 41β, 41γ και 41δ της πρότασης ορίζουν τους κανόνες λειτουργίας του Αρχείου Φακέλων Τελωνειακών Ερευνών, το οποίο επιτρέπει στις αρμόδιες αρχές να ελέγχουν αν ένα πρόσωπο ή μια επιχείρηση αποτελεί αντικείμενο ποινικής έρευνας σε κράτος μέλος.

51. Το FIDE είναι ένα μέσο που χρησιμοποιείται ήδη από τα κράτη μέλη στα πλαίσια του τρίτου πυλώνα (15). Ως εκ τούτου, σκοπός του άρθρου 41 είναι να παράσχει τη νομική βάση για το κοινοτικό FIDE, για το οποίο συμφωνεί ο ΕΕΠΔ.

52. Δεδομένου ότι όλες οι διατάξεις της πρότασης οι οποίες εφαρμόζονται στο ΤΣΠ, εφαρμόζονται και στο FIDE δυνάμει του άρθρου 41α, οι παρατηρήσεις του τμήματος ΙΙ ανωτέρω ισχύουν τηρουμένων των αναλογιών και στο FIDE.

III.1. Εφαρμογή του κανονισμού (ΕΚ) αριθ. 45/2001

53. Ο ΕΕΠΔ σημειώνει ότι λαμβάνοντας υπ' όψιν ότι η Επιτροπή είναι αρμόδια για την επεξεργασία των δεδομένων που περιέχονται στο FIDE, θα πρέπει να είναι σαφές ότι ο κανονισμός (ΕΚ) αριθ. 45/2001 σχετικά με την προστασία των φυσικών προσώπων έναντι της επεξεργασίας δεδομένων προσωπικού χαρακτήρα από τα όργανα και τους οργανισμούς της Κοινότητας και σχετικά με την ελεύθερη κυκλοφορία των δεδομένων αυτών εφαρμόζεται και στο FIDE. Ο ΕΕΠΔ θεωρεί σκόπιμο το άρθρο 41 να υπενθυμίζει την εφαρμογή του κανονισμού (ΕΚ) αριθ. 45/2001 στο FIDE και τις ελεγκτικές αρμοδιότητες του ΕΕΠΔ για την παρακολούθηση και τη διασφάλιση της συμμόρφωσης προς τις διατάξεις του κανονισμού.

54. Ο ΕΕΠΔ υπενθυμίζει ότι συνεπεία της εφαρμογής του άρθρου 27 του κανονισμού (ΕΚ) αριθ. 45/2001, και λαμβανομένων υπ' όψιν των σκοπών του FIDE και της φύσης των περιλαμβανομένων δεδομένων, ενδέχεται να παρουσιασθούν συγκεκριμένοι κίνδυνοι για τα δικαιώματα και τις ελευθερίες των προσώπων που αφορούν τα δεδομένα και, ως εκ τούτου, ο ΕΕΠΔ πρέπει προηγουμένως να ελέγχει το σύστημα.

III.2. Διατήρηση των δεδομένων

55. Το άρθρο 41δ προβλέπει συγκεκριμένες περιόδους διατήρησης δεδομένων. Ο ΕΕΠΔ θεωρεί λογικές τις προθεσμίες του άρθρου 41δ.

56. Δεν είναι βέβαιο πώς η εν λόγω διάταξη συνδέεται με το άρθρο 33, όσον αφορά το ΤΣΠ. Υποτίθεται ότι το άρθρο 41δ έχει προτεραιότητα έναντι της διάταξης περί του ιδίου θέματος που αφορά το ΤΣΠ, αλλά αυτό δεν αναφέρεται ρητώς στην πρόταση. Θα ήταν χρήσιμη μια διάταξη για τη διευκρίνιση αυτού του σημείου.

III.3. Επικαιροποίηση των πληροφοριών που καταχωρίζονται στο FIDE

57. Η αρχή της ποιότητας των δεδομένων δυνάμει του άρθρου 4 του κανονισμού (ΕΚ) αριθ.45/2001 απαιτεί τα προσωπικά δεδομένα να είναι πρόσφορα, συναφή προς το θέμα και όχι υπέρμετρα σε σχέση με τους σκοπούς για τους οποίους συλλέγονται. Είναι σαφές ότι η ποιότητα των προσωπικών δεδομένων μπορεί να εξασφαλισθεί μόνον εφόσον η ακρίβεια ελέγχεται τακτικά και σωστά. Ο ΕΕΠΔ χαιρετίζει επίσης τη διάταξη του άρθρου 41δ, σύμφωνα με την οποία οι φάκελοι διαγράφονται αμέσως μόλις ένα άτομο απαλλάσσεται από κάθε υπόνοια βάσει των νόμων, ρυθμίσεων και διαδικασιών του κράτους μέλους που παρέσχε τα στοιχεία αυτά.

58. Από την άλλη πλευρά, προκειμένου να εξασφαλισθεί ότι τα περιττά δεδομένα δεν παραμένουν στο FIDE, ο ΕΕΠΔ προτείνει να εφαρμοσθούν στο FIDE ορισμένοι από τους κανόνες διατήρησης δεδομένων που προβλέπονται για το ΤΣΠ δυνάμει του άρθρου 33. Συγκεκριμένα, ο ΕΕΠΔ προτείνει να εφαρμοσθούν στο FIDE οι διατάξεις του άρθρου 33, παράγραφος 1 σύμφωνα με το οποίο η ανάγκη διατήρησης των δεδομένων πρέπει να επανεξετάζεται ετησίως από το μέρος το οποίο παρέχει τα δεδομένα. Προς τούτο, ο ΕΕΠΔ προτείνει να προστεθεί το ακόλουθο κείμενο μετά το άρθρο 41δ, παράγραφος 2: «Η ανάγκη διατήρησης των δεδομένων επανεξετάζεται τουλάχιστον κάθε έτος από το κράτος μέλος το οποίο παρέχει τα δεδομένα».

ΣΥΜΠΕΡΑΣΜΑΤΑ

59. Ο ΕΕΠΔ εκφράζει την ικανοποίησή του για το γεγονός ότι ζητήθηκε η γνώμη του σχετικά με την πρόταση, η οποία προβλέπει τη δημιουργία ή την ενημέρωση διαφόρων συστημάτων τα οποία περιέχουν προσωπικά δεδομένα: Ευρωπαϊκό Ευρετήριο Δεδομένων, Τελωνειακό Σύστημα Πληροφοριών (ΤΣΠ) και Αρχείο Φακέλων Τελωνειακών Ερευνών (FIDE), προκειμένου να ενισχυθούν η συνεργασία και οι ανταλλαγές πληροφοριών μεταξύ κρατών μελών και μεταξύ αυτών και της Επιτροπής.

60. Επί της ουσίας , ο ΕΕΠΔ καταλήγει στα εξής συμπεράσματα: — Η πρόταση δεν παρέχει ικανοποιητικά επιχειρήματα υπέρ της δημιουργίας Ευρωπαϊκού Ευρετηρίου Δεδομένων. Ο ΕΕΠΔ καλεί την Επιτροπή να διενεργήσει ορθή αξιολόγηση της ανάγκης δημιουργίας του Ευρετηρίου και να υποβάλει έκθεση με τα πορίσματά της. — Θα πρέπει να προστεθεί η ακόλουθη νέα παράγραφος στο άρθρο 18α, παράγραφος 1 υπενθυμίζοντας την εφαρμογή του κανονισμού (ΕΚ) αριθ. 45/2001 στο Ευρωπαϊκό Ευρετήριο Δεδομένων: «Η Επιτροπή θεωρεί το Ευρωπαϊκό Ευρετήριο Δεδομένων ως σύστημα επεξεργασίας προσωπικών δεδομένων που υπόκειται στις διατάξεις του κανονισμού (ΕΚ) αριθ. 45/2001». — Πρέπει να διευκρινισθεί ότι οι εθνικές διατάξεις για την εφαρμογή της οδηγίας 95/46/EΚ ισχύουν για τις χρήσεις του Ευρωπαϊκού Ευρετηρίου Δεδομένων από τα κράτη μέλη· ο ΕΕΠΔ προτείνει να τροποποιηθεί το άρθρο 18α, παράγραφος 2, στοιχείο γ) ως εξής: «Στο πλαίσιο της διαχείρισης του ευρετηρίου αυτού, η Επιτροπή είναι εξουσιοδοτημένη: γ) να θέτει τα δεδομένα του ευρετηρίου αυτού στη διάθεση των αρμοδίων αρχών που αναφέρονται στο άρθρο 1 παράγραφος 1 με μόνο σκοπό την επίτευξη των στόχων του παρόντος κανονισμού. Οι μεταγενέστερες χρήσεις των προσωπικών δεδομένων από τις αρχές αυτές διέπονται από τις εθνικές διατάξεις που θέτουν σε εφαρμογή την οδηγία 95/46/ΕΚ». — Η πρόταση δεν αναφέρει τίποτε όσον αφορά τα μέτρα ασφαλείας του Ευρωπαϊκού Ευρετηρίου Δεδομένων. Ο ΕΕΠΔ θεωρεί σκόπιμη την προσθήκη νέας παραγράφου στο άρθρο 18α, παράγραφος 2, η οποία θα προβλέπει την έγκριση συμπληρωματικών διοικητικών κανόνων για τη θέσπιση ειδικών μέτρων με στόχο τη διασφάλιση του απορρήτου των πληροφοριών. Θα πρέπει να ζητηθεί η γνώμη του ΕΕΠΔ κατά την έγκριση των εν λόγω κανόνων. — Η πρόταση δεν αναγνωρίζει πλήρως τον ελεγκτικό ρόλο του ΕΕΠΔ όσον αφορά το Τελωνειακό Σύστημα Πληροφοριών (ΤΣΠ). Για να επιλυθεί αυτό το πρόβλημα, το άρθρο 37, παράγραφος 3 πρέπει να τροποποιηθεί ως εξής «Ο Ευρωπαίος Επόπτης Προστασίας Δεδομένων θα ελέγχει το ΤΣΠ σύμφωνα με τον κανονισμό (EΚ) αριθ. 45/2001». — Οι δράσεις ελέγχου των εθνικών ελεγκτικών αρχών και του ΕΕΠΔ θα πρέπει να συντονίζονται σε ορισμένο βαθμό, προκειμένου να εξασφαλίζεται επαρκές επίπεδο συνεκτικότητας και συνολικής αποτελεσματικότητας στον έλεγχο του ΤΣΠ. Προς τούτο, ο ΕΕΠΔ προτείνει την ακόλουθη πρώτη εναλλακτική επιλογή, συμπεριλαμβανομένου νέου τμήματος στο άρθρο 37: «Ο ΕΕΠΔ συγκαλεί συνεδρίαση με όλες τις εθνικές ελεγκτικές αρχές, τουλάχιστον μία φορά ανά έτος, για την αντιμετώπιση θεμάτων που άπτονται του ελέγχου του ΤΣΠ. Τα μέλη των εθνικών αρχών προστασίας δεδομένων και ο ΕΕΠΔ αναφέρονται ως ελεγκτικές αρχές». Ωστόσο, καλύτερη λύση θα ήταν να ακολουθηθεί το πιο ανεπτυγμένο μοντέλο το οποίο υιοθετήθηκε πρόσφατα για το Σύστημα Πληροφοριών Σένγκεν δεύτερης γενιάς (SIS II). Σύμφωνα με αυτή την προσέγγιση σε κάθε περίπτωση, το άρθρο 43, παράγραφος 5 πρέπει επίσης να τροποποιηθεί ως εξής: «Η επιτροπή από κοινού με την ελεγκτική ομάδα που αναφέρεται στο άρθρο … εξετάζει οιοδήποτε πρόβλημα σχετικό με τη λειτουργία του ΤΣΠ που αντιμετωπίζουν οι ελεγκτικές αρχές οι οποίες αναφέρονται στο άρθρο 37. Η επιτροπή συνεδριάζει υπό την ad hoc σύνθεσή της τουλάχιστον μία φορά ανά έτος». — Δυνάμει του άρθρου 36, παράγραφος 2, δεύτερο εδάφιο, όσον αφορά την πρόσβαση σε προσωπικά δεδομένα τα οποία φυλάσσονται στο ΤΣΠ, «κανένα άτομο δεν έχει πρόσβαση»κατά την περίοδο κατά την οποία διενεργούνται δράσεις με σκοπό την παρατήρηση, τη σύνταξη πρακτικών, την επιχειρησιακή ανάλυση ή την έρευνα. Για να εξασφαλισθεί η συμμόρφωση προς τον κανονισμό (ΕΚ) αριθ. 45/2001, ο ΕΕΠΔ τάσσεται υπέρ της ακόλουθης τροποποίησης « μπορεί να απαγορευθεί η πρόσβαση». — Όσον αφορά τη διαδικασία αίτησης πρόσβασης, είτε η αίτηση υποβάλλεται στον ΕΕΠΔ είτε στις εθνικές ελεγκτικές αρχές, ο ΕΕΠΔ θεωρεί ιδιαιτέρως επαχθές το προτεινόμενο σύστημα δυνάμει του άρθρου 37, παράγραφος 2, σύμφωνα με το οποίο η αρμόδια αρχή εξαρτάται από το αν τα δεδομένα εισήχθησαν στο ΤΣΠ από κράτος μέλος ή από την Επιτροπή. Για να επιλυθεί το πρόβλημα, η φράση «σύμφωνα με τα δεδομένα που εισάγονται στο ΤΣΠ από ένα κράτος μέλος ή από την Επιτροπή»του άρθρου 37, παράγραφος 2 θα πρέπει να αντικατασταθεί με τη φράση «ανάλογα με το αν η επίκληση των δικαιωμάτων έχει γίνει στις εθνικές ελεγκτικές αρχές ή στον ΕΕΠΔ». — Ο ΕΕΠΔ θεωρεί σκόπιμο το άρθρο 41α να υπενθυμίζει την εφαρμογή του κανονισμού (ΕΚ) αριθ. 45/2001 στο Αρχείο Φακέλων Τελωνειακών Ερευνών (FIDE) και τις ελεγκτικές αρμοδιότητες του ΕΕΠΔ για την παρακολούθηση και τη διασφάλιση της συμμόρφωσης προς τις διατάξεις του κανονισμού.

61. Προκειμένου να εξασφαλισθεί ότι τα περιττά προσωπικά δεδομένα διαγράφονται από το FIDE, ο ΕΕΠΔ προτείνει να προστεθεί το ακόλουθο κείμενο μετά το άρθρο 41δ, παράγραφος 2: «Η ανάγκη διατήρησης των δεδομένων επανεξετάζεται τουλάχιστον κάθε έτος από το κράτος μέλος το οποίο παρέχει τα δεδομένα».

62. Όσον αφορά τη διαδικασία , ο ΕΕΠΔ: — προτείνει την ακόλουθη ρητή μνεία της παρούσας γνώμης στο προοίμιο της πρότασης: «Μετά από διαβούλευση με τον Ευρωπαίο Επόπτη Προστασίας Δεδομένων». — υπενθυμίζει ότι, επειδή οι επεξεργασίες του Ευρωπαϊκού Ευρετηρίου Δεδομένων, του ΤΣΠ και του FIDE παρουσιάζουν συγκεκριμένους κινδύνους για τα δικαιώματα και τις ελευθερίες του προσώπου που αφορούν τα δεδομένα, εξαιτίας του σκοπού της βάσης δεδομένων και της φύσης των δεδομένων, σύμφωνα με το άρθρο 27 του κανονισμού (ΕΚ) αριθ. 45/2001, ο ΕΕΠΔ πρέπει προηγουμένως να ελέγχει τα τρία συστήματα.

Έγινε στις Βρυξέλλες, στις 22 Φεβρουαρίου 2007 Peter HUSTINX Ευρωπαίος Επόπτης Προστασίας Δεδομένων

(1) ΕΕ L 281 της 23.11.1995, σ. 31 .

(2) ΕΕ L 8 της 12.1.2001, σ. 1 .

(3) ΕΕ L 82 της 22.3.1997, σ. 1 .

(4) Πρωτόκολλο το οποίο θεσπίσθηκε σύμφωνα με το άρθρο 34 της Συνθήκης για την Ευρωπαϊκή Ένωση το οποίο τροποποιεί, όσον αφορά τη δημιουργία αρχείου φακέλου τελωνειακών ερευνών, τη Σύμβαση σχετικά με τη χρήση της πληροφορικής στον τελωνειακό τομέα, τη Σύμβαση CIS. Το Πρωτόκολλο εγκρίθηκε με πράξη του Συμβουλίου της 8ης Μαΐου 2003 (2003/C 139/01), που δημοσιεύθηκε στην ΕΕ C 139 της 13.6.2003, σ. 1.

(5) H νομική βάση για τη διακυβερνητική βάση δεδομένων είναι η Σύμβαση CIS, η οποία καταρτίσθηκε βάσει του άρθρου Κ.3 της Συνθήκης για την Ευρωπαϊκή Ένωση και αφορά τη χρήση της πληροφορικής στον τελωνειακό τομέα, ΕΕ C 316 της 27.11.1995, σ. 34.

(6) Βλ. πρόταση κανονισμού του Ευρωπαϊκού Κοινοβουλίου και του Συμβουλίου για την τροποποίηση του κανονισμού (ΕΚ) αριθ. 1073/1999 σχετικά με τις έρευνες που πραγματοποιούνται από την Ευρωπαϊκή Υπηρεσία Καταπολέμησης της Απάτης (OLAF) {SEC(2006)638}/*COM/2006/0244 τελικό — COD 2006/0084.

(7) Γνωμοδότηση του Ευρωπαίου Επόπτη Προστασίας Δεδομένων σχετικά με την πρόταση κανονισμού σχετικά με την αμοιβαία διοικητική συνδρομή για την προστασία των οικονομικών συμφερόντων της Κοινότητας κατά της απάτης και οιασδήποτε άλλης παράνομης δραστηριότητας ( COM (2004) 509 τελικό της 20ής Ιουλίου 2004), C 301/4, 7.12.2004).

(8) Άρθρο 18 παράγραφος 3 σημείο γ) : περιορίζει τα δεδομένα στο «επώνυμο, το γένος, το όνομα, τα ψευδώνυμα, ημερομηνία και τόπο γέννησης, ιθαγένεια, φύλο και διεύθυνση των ιδιοκτητών, αποστολέων, παραληπτών, διαμετακομιστικών, μεταφορέων και άλλων μεσαζόντων ή ατόμων που παρεμβαίνουν στη διεθνή υλικοτεχνική αλυσίδα και στη μεταφορά των εμπορευμάτων.»

(9) Οι υπεύθυνοι επεξεργασίας δεδομένων είναι τα άτομα ή οι φορεία που καθορίζουν τους σκοπούς και τα μέσα της επεξεργασίας δεδομένων, τόσο στο δημόσιο όσο και στον ιδιωτικό τομέα.

(10) Εκτός αν οι πάροχοι υπηρεσιών που διαβιβάζουν τις πληροφορίες στην Επιτροπή έχουν ήδη ενημερώσει τα άτομα σχετικά, σύμφωνα με τις εθνικές διατάξεις εφαρμογής της οδηγίας 94/346/ΕΚ.

(11) Οι πράξεις επεξεργασίας δεδομένων οι οποίες υπάγονται σε προηγούμενο έλεγχο του ΕΕΠΔ περιλαμβάνουν τις αναφερόμενες στο άρθρο 27 του κανονισμού 45/2001, συμπεριλαμβανομένης της επεξεργασίας δεδομένων σχετικά με την υγεία και με υπόνοια τέλεσης αδικήματος, αδίκημα, ποινική καταδίκη ή μέτρα ασφαλείας, β) των πράξεων επεξεργασίας που αποσκοπούν στην αξιολόγηση της προσωπικότητας των υποκειμένων των δεδομένων, όπως οι ικανότητές τους, η απόδοσή τους ή η συμπεριφορά τους, γ) πράξεων επεξεργασίας που επιτρέπουν διασυνδέσεις μεταξύ δεδομένων που αποτελούν αντικείμενο επεξεργασίας για διαφορετικούς σκοπούς και οι οποίες δεν προβλέπονται από το εθνικό ή το κοινοτικό δίκαιο, δ) πράξεων επεξεργασίας που έχουν ως σκοπό τον αποκλεισμό ενός ατόμου από κάποιο δικαίωμα, παροχή ή σύμβαση.

(12) Δεδομένα που αφορούν φυλετική ή εθνοτική καταγωγή, πολιτικές απόψεις, θρησκευτικές ή φιλοσοφικές πεποιθήσεις, ιδιότητα μέλους συνδικαλιστικής οργάνωσης, δεδομένα που αφορούν την υγεία ή το σεξουαλικό βίο.

(13) Γνώμη της 19ης Οκτωβρίου 2005 σχετικά με τρεις προτάσεις όσον αφορά το Σύστημα Πληροφοριών Σένγκεν δεύτερης γενιάς (SIS II) (COM (2005)230 τελικό, COM (2005)236 τελικό και COM (2005)237 τελικό), ΕΕ C 91, 19.04.2006, σ. 38· Γνώμη της 23ης Μαρτίου 2005 σχετικά με την πρόταση κανονισμού του Ευρωπαϊκού Κοινοβουλίου και του Συμβουλίου σχετικά με το Σύστημα Πληροφοριών για τις Θεωρήσεις (VIS) και την ανταλλαγή δεδομένων μεταξύ των κρατών μελών για τις θεωρήσεις μικρής διάρκειας, ΕΕ C 181, 23.7.2005, σ. 13.

(14) ΕΕ L 381, 28.12.2006, σ. 4–23.

(15) Δημιουργήθηκε με την Πράξη του Συμβουλίου της 8ης Μαΐου 2003 για την κατάρτιση του Πρωτοκόλλου που τροποποιεί τη Σύμβαση σχετικά με τη χρήση της πληροφορικής στον τελωνειακό τομέα.